Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 361/12/7707	Prešov, 8.1.2013
EEČ : 2-58-59-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že v období od mesiaca január 2012  doposiaľ v XXXXX, okr. XXXXX a inde si úmyselne neplnil zákonnú vyživovaciu povinnosť na svoje maloleté deti XXXXX , nar. XXXXX a XXXXX, nar. XXXXX, hoci táto mu bola určená rozsudkom Okresného súdu v XXXXX č. k. XXXXX zo dňa 20.7.2006 s právoplatnosťou od 26.8.2006 a to sumou po 23,24 € mesačne na mal. XXXXX a sumou 13,28   € mesačne na mal. XXXXX, vždy do 15-teho dňa v mesiaci vopred k rukám matky, čím takto na výživnom za uvedené obdobie dlhoval XXXXX sumu najmenej  298,80 €
lebo zanikla trestnosť činu a trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu
Odôvodnenie:

Uznesením povereného príslušníka PZ OO PZ XXXXX sp. zn. XXXXX zo dňa 30.4.2012 bolo podľa § 199 ods. 1 Tr. poriadku začaté trestné stíhanie a následne dňa 26.6.2012  podľa § 206 ods. 1  Tr. por. bolo vznesené obvinenie XXXXX pre prečin zanedbania povinnej výživy  podľa § 207 ods. 1 Tr. zákona na tom skutkovom základe, ako je to uvedené v predmetnom uznesení.

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu. 

 Podľa § 86 písm. a) Tr. zákona trestnosť trestného činu zanedbania povinnej výživy podľa § 207 Tr. zákona zaniká ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	
Obvinený XXXXX v priebehu skráteného vyšetrovania dňa 9.11.2012 vypovedal, že je si vedomý svojej vyživovacej povinnosti a zostávajúci dlh vyrovná.

Svedkyňa- poškodená XXXXX uviedla, že  jej bývalý manžel si od mesiaca január 2012 neplnil zákonnú vyživovaciu povinnosť na ich dve dcéry, pričom o tieto neprejavuje vôbec žiadny záujem. Dcéra XXXXX dostávala sociálne štipendium vo výške 29 € mesačne. Dňa 20.7.2012 do zápisnice o výsluchu uviedla, že jej bývalý manžel dňa 17.7.2012 zaslal poštovou poukážkou sumu 265 €, ktorú aj skutočne prevzala. Následne dňa 10.12.2012 svoju výpoveď doplnila o skutočnosť, že jej bývalý manžel dňa 28.11.2012 zaslal poštovou poukážkou sumu 57 €m čím považuje jeho dlh na riadnom výživnom za vyrovnaný aj za mesiac december 2012 a nemá voči nemu ďalšie pohľadávky.

Svedkyňa- poškodená XXXXX vypovedala, že jej otec si neplní svoju vyživovaciu povinnosť, čo sa týka presných súm dlžného výživného, k tomu sa vie lepšie vyjadriť jej matka. Otec o ňu vôbec neprejavuje záujem. Študovala na SOŠ v XXXXX, kde štúdium ukončila v máji 2012 maturitnou skúškou.

Na č.l. 42-44 vyš. spisu sa nachádzajú fotokópie rodných listov a potvrdenia o štúdiu maloletých. 

Fotokópie poštových poukazov o zaplatených sumách dlžného výživného sa nachádzajú na č.l. 34 a 62 vyš.  spisu.

Zo správy ÚPSVaR XXXXX na č.l. 36 vyš. spisu je zrejmé, že XXXXX je vedená v evidencii uchádzačov o zamestnanie od 15.6.2012 naďalej.

Obvinený XXXXX mal na výživnom za obdobie od januára 2012 doposiaľ uhradiť sumu 298,80 € - t.j. u XXXXX  sumu po 13,28 € za 12 mesiacov a u XXXXX sumu po 23,24 € za 6 mesiacov, pričom spočítaním zaplatených súm 265 € a 57 € je zrejmé, že celkom zaplatil sumu 322 €.

Vzhľadom na vyššie uvedené, keďže obvinený využil ustanovenie Trestného zákona o účinnej ľútosti a dlh na výživnom uhradil v plnom rozsahu bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miriam Timková
prokurátorka